b'\n_START_ARTICLE_\nCa l\'Ernest\n_START_SECTION_\nDescripci\xc3\xb3\n_START_PARAGRAPH_\nLa torre \xc3\xa9s de planta rectangular i coberta a dues vessants. Les fa\xc3\xa7anes anterior i posterior estan compostes sim\xc3\xa8tricament amb dos eixos, amb obertures de proporci\xc3\xb3 vertical tancades amb reixes de barrots verticals, acabades amb una barana massissa de perfil trencat i ondulat. La fa\xc3\xa7ana longitudinal est\xc3\xa0 composta amb tres eixos amb obertures de proporci\xc3\xb3 vertical emmarcades. Els balcons estan protegits amb baranes de br\xc3\xa8ndoles verticals. La fa\xc3\xa7ana s\'acaba amb un r\xc3\xa0fec recolzat en m\xc3\xa8nsules. A la fa\xc3\xa7ana lateral, hi ha una ampl\xc3\xadssima terrassa delimitada per una barana balustrada. La casa est\xc3\xa0 envoltada d\'un jard\xc3\xad i d\'una zona boscosa que arriba fins a la carretera, on hi ha una porta d\'acc\xc3\xa9s. Fa un temps la fam\xc3\xadlia Bartrol\xc3\xad va fer una plantaci\xc3\xb3 de 100 arbres fruiters.\n_START_SECTION_\nHist\xc3\xb2ria\n_START_PARAGRAPH_\nLa va fer construir l\'any 1912 Ernest Asbert i Soler, nascut a Jamaica i comerciant de joguines, el qual tenia una botiga al carrer de Portaferrissa de Barcelona anomenada "El Nilo". El cognom Asbert \xc3\xa9s dels que es repeteixen entre la col\xc3\xb2nia d\'estiuejants que arribaven a Capellades a inicis del segle XX.'